จูเวิลชางงีแอร์พอร์ต

จูเวิลชางงีแอร์พอร์ต (อังกฤษ: Jewel Changi Airport) เป็นอาคารพาณิชยกรรมแบบประสมและห้างสรรพสินค้าบริเวณส่วนติดกับท่าอากาศยานชางงีสิงคโปร์ ประเทศสิงคโปร์ ออกแบบโดยโมเช ซาฟดี สถาปนิกสัญชาติอิสราเอล-อเมริกัน ในรูปแบบอาคารสีเขียวแบบป่าเขตร้อนชื้นในโครงสร้างยกลอยขนาดใหญ่ ส่วนลานกลางอาคารเป็นส่วนของหุบเขาป่าชิเซโด้ (Shiseido Forest Valley) ประกอบด้วยแกนกลางที่เป็นช่องน้ำตก รายล้อมด้วยระเบียงต้นไม้ที่ไล่ระดับ 4 ชั้น ซึ่งถือเป็นสถานที่ท่องเที่ยวที่ได้รับความนิยมอีกแห่งของสนามบินชางงี ภายในอาคาร นอกจากสวนกับน้ำตกที่เป็นจุดเด่นสำคัญแล้ว ยังประกอบด้วยโรงแรม ร้านอาหาร และร้านค้ายี่ห้อดังกว่า 300 ร้าน โดยมีพื้นที่รวมแล้วกว่า 135,700 ตารางเมตร ตลอดความสูงทั้งหมด 10 ชั้น โดยแบ่งโครงสร้างเป็น 2 ส่วน คือ 5 ชั้นแรกบริเวณส่วนฐาน ส่วนอีก 5 ชั้นเป็นส่วนเหนือพื้นดิน จูเวิลรองรับนักท่องเที่ยวต่อวันกว่า 300,000 คน โดยในเดือนตุลาคม ค.ศ. 2019 6 เดือนภายหลังเปิดอาคารอย่างเป็นทางการ มีนักท่องเที่ยวไปเยี่ยมชมแล้วกว่า 50 ล้านคน ซึ่งมากกว่าปริมาณที่คาดการณ์ไว้ของทั้งปีแรก การจัดสรรพื้นที่ จูเวิลชางงีแอร์พอร์ต ประกอบด้วยพื้นที่สำคัญดังนี้ หุบเขาป่าชิเซโด้ สวนป่าภายในอาคาร เอสเอสบีซี เรนวอร์เท็กซ์ น้ำตกภายในอาคารความสูง 40 เมตร สวนสันทนาการคาโนปีพาร์ก ชางงีเอ็กซ์พีเรียนซ์สตูดิโอ พิพิธภัณฑ์เชิงสันทนาการของท่าอากาศยาน แอปเปิลสโตร์ สาขาที่สองของสิงคโปร์ ต่อจากสาขาถนนออร์ชาร์ด และเป็นสาขาแรกที่เปิดให้บริการภายในพื้นที่ท่าอากาศยาน ซูเปอร์มาร์เก็ตแฟร์ไพรซ์ไฟนิสต์ ศูนย์อาหารฟู้ดรีพับบลิก ดอง ดอง ดองกิ โปเกมอนเซ็นเตอร์ สิงคโปร์ เป็นสาขาแรกในเอเชียตะวันออกเฉียงใต้ และเป็นสาขาแรกนอกประเทศญี่ปุ่น โรงแรมโยเทลชางงีแอร์พอร์ต โรงภาพยนตร์ชอว์เธียเตอส์จูเวิล จำนวน 11 โรง ในจำนวนนี้มีโรงภาพยนตร์ไอแมกซ์ 1 โรง อ้างอิง